Birgitte Vind (S), 2023-04-18:
Tak til formanden.
Jeg skal lige se, om den her lave pult kan komme lidt højere op.
Tak for ordet.
Jeg er vikar for vores ældreordfører, Annette Lind, i dag.
Tak til ministeren for årets ældrepolitiske redegørelse.
Den ældrepolitiske redegørelse er en god anledning til at gøre status over ældreområdet og se fremad og se på de opgaver, som ligger foran os.
Vi skal alle sammen have den hjælp, vi har behov for, og vi skal som samfund tage os godt af hinanden, tage os godt af dem, der har taget deres tørn på arbejdsmarkedet og har været med til at bygge vores velfærdssamfund op.
I ældreredegørelsen, som vi har foran os, har vi primært fokus på de ca. 225.000 mennesker over 65 år, som bor på plejehjem, eller som modtager hjemmehjælp eller rehabilitering i eget hjem.
Men ældreområdet er selvfølgelig meget bredere end det, for det er jo et mindretal af ældre, der bor på plejehjem, eller som modtager hjemmehjælp.
Det er også vigtigt at huske, at der er rigtig mange andre dele af vores samfund, som bidrager til et godt ældreliv, ikke mindst civilsamfundet med de mange frivillige foreninger.
Det giver os noget af det allerallervigtigste uanset alder at være en del af meningsfulde fællesskaber sammen med andre, dyrke relationer og venskaber og ikke mindst mindske risikoen for, at man lever i ensomhed.
I den her ældreredegørelse, vi sidder med her, er der rigtig mange tal.
Et af dem viser, at otte ud af ti ældre faktisk er rigtig, rigtig godt tilfredse med ældreplejen og den hjælp og støtte, som de modtager.
Det fortæller os, at der er rigtig, rigtig meget godt, der fungerer i vores ældrepleje, og vi har titusindvis af dygtige medarbejdere, som hver eneste dag går på arbejde og gør en kæmpe forskel for vores ældre medborgere.
Det skal vi altid huske, når vi taler om ældreområdet.
Vi kan alle sammen huske beretninger i medierne om ældre, der ikke får den nødvendige pleje, ældre, som oplever, at deres hjem er en banegård, fordi de får besøg af mange forskellige medarbejdere, kommuner, som har svært ved at skaffe kvalificeret arbejdskraft, og medarbejdere, der oplever, at deres faglighed bliver tilsidesat til fordel for kontrol og bureaukrati.
Som ældreredegørelsen viser, bliver vi i de kommende år mange flere ældre, både i antal hoveder og som andel af den samlede befolkning.
Særlig gruppen over 80 år ser ud til at blive fordoblet i de kommende årtier, og ved I hvad?
Det er jo bare rigtig, rigtig godt, for det betyder, at vi alle sammen lever længere, og det gælder faktisk både mænd og kvinder.
Det stigende antal ældre giver jo selvfølgelig også lidt praktiske, hvad skal man sige, udfordringer, vi så skal løse, for det betyder jo, at vi skal bruge flere medarbejdere.
Det er også glædeligt, og det skal vi sådan set i såvel sundhedsvæsenet som i ældreplejen, og det gælder igen særlig for dem, der har allermest brug for pleje, typisk de ældste over 80 år.
Så de penge, der er, rækker sådan set ikke til andet end bare lige det niveau, vi kender i forvejen.
Men i Socialdemokratiet er vi også overbevist om, at pengene skal følge med, men at pengene heller ikke gør det alene, for der er nogle andre udfordringer, som også er vigtige at løse, og det er manglen på medarbejdere.
Jeg hører ligesom mange af jer med jævne mellemrum fra kommunerne, der synes, at det er lidt svært at rekruttere uddannede social- og sundhedsmedarbejdere.
Redegørelsen viser, der er nogenlunde lige så mange social- og sundhedsmedarbejdere ansat i kommunerne i dag som for 4 år siden.
Igen skal det så lige ses i den kontekst, at der stadig væk er kommet flere ældre.
Så helt i mål er vi bestemt ikke.
Der er også sket en forskydning.
Der er sket næsten en fordobling af andelen af ikkeuddannet personale, mens der er blevet færre uddannede social- og sundhedsmedarbejdere.
Det er selvfølgelig en bekymrende udvikling, og den kan vi ikke sidde overhørig.
Det er ikke, fordi det ikke også er godt at have ufaglært arbejdskraft, men det er jo et tegn på, at kommunerne har mangel på uddannet arbejdskraft.